รัฐบาลไทย-ข่าวทำเนียบรัฐบาล-จับกัง 1 จ่าย  “3 แสน”  ช่วย แรงงานอุซเบ ฯ 23 ชีวิต
วันศุกร์ที่ 28 สิงหาคม 2563
จับกัง 1 จ่าย  “3 แสน”  ช่วย แรงงานอุซเบ ฯ 23 ชีวิต
รมต.แรงงาน มอบเงินช่วยเหลือจากกองทุนช่วยเหลือคนหางานไปทํางานต่างประเทศ 345,000 บาท  แก่แรงงานไทย ที่เป็นสมาชิกกองทุนฯ ซึ่งประสบปัญหาจากสถานการณ์การแพร่ระบาดของโรคโควิด-19 ในประเทศอุซเบกิสถาน  พร้อม กําชับ กรมการจัดหางานดูแลพี่น้องแรงงาน
รัฐมนตรีว่าการกระทรวงแรงงาน มอบเงินช่วยเหลือจากกองทุนช่วยเหลือคนหางานไปทํางานต่างประเทศ กรมการจัดหางาน จํานวน 345,000 บาท แก่แรงงานไทย ที่เป็นสมาชิกกองทุนเพื่อช่วยเหลือคนหางานไปทํางานในต่างประเทศ ซึ่งประสบปัญหาจากสถานการณ์การแพร่ระบาดของโรคโควิด-19 ในประเทศอุซเบกิสถาน พร้อม กําชับ กรมการจัดหางานให้กํากับดูแลพี่น้องแรงงานที่ต้องการเดินทางไปทํางานในต่างประเทศอย่างถูกต้องตามกฎหมาย เพื่อสิทธิประโยชน์ของแรงงาน
นายสุชาติ ชมกลิ่น รัฐมนตรีว่าการกระทรวงแรงงาน เผย รัฐบาลสนับสนุนให้แรงงานไทยไปทํางานต่างประเทศอย่างถูกต้องตามกฎหมาย และสมัครเข้าเป็นสมาชิกกองทุนเพื่อช่วยเหลือคนหางานไปทํางานต่างประเทศ ซึ่งจะได้รับความคุ้มครองดูแลอย่างเต็มที่ ทั้งก่อนเดินทาง ระหว่างทํางาน และเมื่อกลับจากต่างประเทศ โดยเมื่อเดินทางไปทํางานแล้วยังให้ความคุ้มครองดูแลอย่างต่อเนื่องด้วย ซึ่งกรณีของแรงงานไทยที่เดินทางกลับจากสาธารณรัฐอุซเบกิสถาน เนื่องจากผลกระทบของสถานการณ์โควิด-19 ตรวจสอบแล้วพบว่า มีแรงงานไทย 23 ราย ที่ได้สมัครเป็นสมาชิกกองทุนเพื่อช่วยเหลือคนหางานไปทํางานต่างประเทศก่อนออกเดินทาง ไปทํางานโดยการจัดส่งของบริษัทจัดหางานเวิร์ล พาวเวอร์ เซอร์วิส จํากัด ในโครงการก่อสร้างโรงงานพลังงานก๊าซธรรมชาติที่สาธารณรัฐอุซเบกิสถาน แต่ต้องเดินทางกลับประเทศไทยก่อนครบสัญญาจ้างเนื่องจากผลกระทบของสถานการณ์โควิด-19 ดังนั้น จึงเป็นผู้มีสิทธิได้รับการสงเคราะห์จากองทุนฯ
“ พล.อ.ประยุทธ์ จันทร์โอชา นายกรัฐมนตรี ให้ความสําคัญกับพี่น้องแรงงานไทยทุกคน และได้มอบหมายให้ตนดูแลพี่น้องแรงงานไทย ซึ่งทุกคนเหมือนคนในครอบครัว และตนที่เปรียบเสมือนหัวหน้าครอบครัวจะดูแลคนในครอบครัวทุกคนอย่างใกล้ชิด และครอบคลุมที่สุด อย่างไรก็ดี ขณะนี้พ้นระยะกักตัว14 วัน (State Quarantine) ตามมาตรการป้องกันเชื้อไวรัสโควิด-19 ของกรมควบคุมโรคแล้ว จึงเร่งประสานเพื่อมอบเงินช่วยเหลือ ซึ่งกรมการจัดหางานมีมาตรการช่วยเหลือด้วยการจ่ายเงินสงเคราะห์ให้กับแรงงานไทยที่เป็นสมาชิกกองทุนเพื่อช่วยเหลือคนหางานไปทํางานในต่างประเทศ และได้รับผลกระทบจากสถานการณ์การแพร่ระบาดของโรคติดเชื้อไวรัสโคโรนา 2019 (โควิด -19) ทําให้ต้องเดินทางกลับประเทศไทยก่อนสิ้นสุดสัญญาจ้างงาน โดยได้รับเงินสงเคราะห์ ตามระเบียบกระทรวงแรงงาน ว่าด้วยการบริหารกองทุนเพื่อช่วยเหลือคนหางานไปทํางานในต่างประเทศ พ.ศ. 2549 ข้อ 5 (2) (ฉ) รายละ 15,000 บาท รวมเป็นจํานวนทั้งสิ้น 345,000 บาท ” นายสุชาติ ชมกลิ่น รัฐมนตรีว่าการกระทรวงแรงงาน กล่าว
ด้านนายสุชาติ พรชัยวิเศษกุล อธิบดีกรมการจัดหางาน กล่าวว่า กรมการจัดหางาน มีเจ้าหน้าที่เฝ้าระวัง ติดตาม และตรวจสอบการเดินทางไปทํางานของคนหางานอย่างใกล้ชิด ซึ่งการไปทํางานต่างประเทศอย่างถูกต้องตามกฎหมาย มี 5 วิธี ได้แก่ 1) บริษัทจัดหางานจัดส่งไป 2) กรมการจัดหางานจัดส่ง 3) เดินทางไปทํางานด้วยตัวเอง 4) นายจ้างในประเทศไทยพาลูกจ้างไทยไปทํางาน และ 5) นายจ้างในประเทศไทยส่งลูกจ้างไทยไปฝึกงาน อย่างไรก็ดี ขอให้ตระหนักถึงความสําคัญในการสมัครเป็นสมาชิกกองทุนเพื่อช่วยเหลือคนหางานไปทํางานต่างประเทศ เพื่อจะได้รับการคุ้มครอง ดูแล ตามกฎหมาย ดังเช่น กรณีของแรงงานไทยในอุซเบกิสสถาน ซึ่งแรงงานไทยที่เป็นสมาชิกกองทุน ก็จะได้รับความช่วยเหลือตามสิทธิ ส่วนแรงงานไทยที่ลักลอบไปทํางาน นอกจากจะต้องอยู่อย่างลําบากและต้องหลบซ่อนแล้ว ยังถูกเอารัดเอาเปรียบอีกด้วย
โดยผู้สนใจเดินทางไปทํางานต่างประเทศสอบถามรายละเอียดเพิ่มเติมได้ที่ สํานักงานจัดหางานจังหวัดทุกจังหวัด สํานักงานจัดหางานกรุงเทพมหานครพื้นที่ 1-10 หรือที่สายด่วนกระทรวงแรงงาน โทร.1506 กด 2 กรมการจัดหางาน